‘Inhegtenisnemings kom’ ná BLF joernaliste dreigAndile Mngxitama (Foto: Andile Mngi, Facebook) Fikile Mbalula, minister van polisie, het Sondag die Black First Land First (BLF)-organisasie se openlike dreigemente teenoor joernaliste veroordeel en gesê “mense sal binnekort in hegtenis geneem word”. Dit kom nadat die BLF ŉ verklaring uitgereik het waarin hulle joernaliste by die naam noem wat hulle “voortaan sal teiken in hul protesaksies teen wit media”. Mbalula het Sondag gesê die polisie sal nooit saamstem met enigiemand wat joernaliste aanval of optogte na hul huise hou nie. “Ons sal hulle binnekort in hegtenis neem. Ons kan nie mense toelaat om optogte na mense se huise te hou nie. Dit is verkeerd. Toe mense ŉ optog na die Gupta-familie se huis [in Saxonwold] gehou het, het die polisie skokgranate gebruik want ons wou nie gehad het daardie optog moet plaasvind nie,” het hy gesê. “Ons moet hulle hard slaan wanneer hulle ŉ optog na Solly Mapaila, [adjunk-sekretaris van die SAKP], se huis hou; ons moet hulle ook hard slaan wanneer hulle ŉ optog na Peter Bruce [algemene redakteur van die Tiso Blackstar-mediagroep] se huis hou. Wanneer hulle na my huis toe kom, sal ek hulle platvee. Ons kan nie toelaat dat BLF sê hierdie mense is witmonopoliekapitaal nie. Hulle ondermyn ons demokrasie.” ŉ Groep BLF-lede het verlede naweek ŉ optog na Bruce se huis in Johannesburg onderneem en aangedring dat hy ophou om oor die Gupta-familie te skryf. Toe Tim Cohen, sakeredakteur van Business Day, by Bruce se huis opdaag, is hy glo hardhandig deur die groep rondgeruk. BLF het in Vrydag se verklaring die name van ander joernaliste genoem wat glo volgende op hul teikenlys is. Die sluit in EWN se Stephen Grootes en Barry Bateman, amaBhungane se Sam Sole en News24-rubriekskrywer Max du Preez. Die Suid-Afrikaanse Redakteursforum (Sanef) het die BLF se optrede veroordeel en Sondag gesê hy sal ŉ dringende hofaansoek bring om die organisasie te verhoed om joernaliste te teister. BLF word gelei deur Andile Mngxitama, ŉ voormalige EFF-LP. Mngxitama is saam met die LP’s Mpho Ramakatsa en Khanyisile Litchfield-Tshabalala geskors nadat daar tydens ŉ dissiplinêre verhoor bevind is dat hulle die party se naam oneer aangedoen het en die leierskap ondermyn het.